ЗАМАНА - ГIяхIти пикруми калахъун\nГIяхIти пикруми калахъун\n16 марта, 2019. Суббота 01:10\nГьалабван Дахадаевла районна Шаласила урга даражала цахIнабси багьудила школализиб педагогуни семинарличиб гIяхIлачил гьунибаиб. ГIяхIладли бакIилри педагогический гIилмуртала кандидат, ДГУ-ла доцент, Дахадаевла районна багьудила Центрла бекI специалист Алжанбеков Мурад ХIяжимурадович ва историяла гIилмуртала кандидат, ДГПУ-ла преподаватель СултIанбеков Рабадан МяхIяммадович. Рабадан Шаласила школализив узулира калунси сай.\nМурад Алжанбековли учительтала коллектив ДР-ла багьудила ва гIилмула Министерствола 2019 ибил дусла февральла 27-личибадси 28 ибил номерла хIукмуличил тянишбариб. Илар чедаахъили сари педагогунала алапала хIекьлизирти дарсдешуни. ГIяхIлани ДГУ-ла ректор Рабаданов МуртазагIяли Хулаттаевичла халкьани-ургабси хьунул адамтала байрамличил бархбасахъи мубаракла видеора барх хилри ва учительтази ил чебаахъиб.\nГьунибаъниличир илкьяйдали ахъдуциб Шаласила школа районна мер-мусаличибадли гьарахъли биъниличила, дурхIнас дурсри фельдшерский пунктлизир кадирхьес чевкъниличила ва цархIилти масъултира.\nИлдигъунти къияндешуначи хIерхIеили, педагогуни ункъли бузули саби ва мунципальный, республикала, лебил Россияла конкурсуназирра далдуцуназирра бутIакьяндеш дирули сари. Дагъиста писательталара поэтуналара произведениеби нешла мезаначил дучIнила, халкьани-ургабси нешла мезла бархIи дураберкIнила ва «МицIирси классика», цархIилти конкурсуни дурадеркIиб. БегIлара дигеси дурхIнани мурталра олимпиадабазир бутIакьяндеш дирни. БелчIудила 2018-2019-ибил белчIудила дуслизибра муниципалитетла бутIализиб хIябал ученик чедибикибтири.\nРабадан МяхIяммадовичлира ункъли балуси саби ил школала чедибдешуначила. Ил чумал дус илабти дурхIнас тарихла дурсри кадирхьули калунсири. БучIантани илдигъуни чедибдешуни дирахъути сари школала директор Мирзаев Минатуллагь ХIясановичла ва педколлективла къайгъначил.\nБалбуц педколлективли давлачебси кьумурличил ва далай-делхъличил хъараахъур. Районна бекIла ва чула шайзирадли цалабикибтас саламтала дугьбира дуриб гIяхIлани. Учительницабас вавнира савгъатунира дедиб.